PMIndiaData/PMIndiaSum huggingface dataset:
स्वीडन के व्यावसायिक प्रतिनिधि मंडल ने प्रधानमंत्री से मुलाकात की

स्वीडन के एक व्यावसायिक प्रतिनिधिमंडल ने आज प्रधानमंत्री श्री नरेन्द्र मोदी से मुलाकात की । इस प्रतिनिधि मंडल में भारत स्वीडन बिजनेस लीडर्स गोलमेज के लिए नई दिल्ली में मौजूद कुछ सीईओ शामिल थे। प्रधानमंत्री ने प्रतिनिधिमंडल के सदस्यों का स्वागत किया। ये प्रतिनिधि मंडल रक्षा विनिर्माण और सौर ऊर्जा के क्षेत्र में शामिल स्वीडन के निर्माताओं के लिए लंबी अवधि के व्यापार के अवसरों की चर्चा के लिए आया था।
प्रधानमंत्री मोदी ने रक्षा और एयरोस्पेस क्षेत्र को प्रोत्साहन देने के तरीकों पर चर्चा करने के लिए बैठक की

प्रधानमंत्री नरेंद्र मोदी ने कोविड-19 के मद्देनजर अर्थव्यवस्था को बढ़ावा देने की पहलों और सशस्त्र बलों की लघु और दीर्घावधि आवश्यकताओं को पूरा करने के लिए भारत में एक मजबूत और आत्मनिर्भर रक्षा उद्योग को सुनिश्चित करने हेतु संभावित सुधारों पर विचार-विमर्श के लिए एक विस्तृत बैठक का अध्यक्षता की। बैठक में आयुध कारखानों के कामकाज में सुधार, खरीद प्रक्रियाओं को सुव्यवस्थित करने, संसाधन आवंटन पर ध्यान केंद्रित करने, अनुसंधान एवं विकास/नवाचार को प्रोत्साहन देने, महत्वपूर्ण रक्षा प्रौद्योगिकियों में निवेश को आकर्षित करने और निर्यात को बढ़ावा देने जैसे महत्वपूर्ण मुद्दों पर विचार-विमर्श किया गया। प्रधानमंत्री ने रक्षा और एयरोस्पेस क्षेत्रों में दुनिया के शीर्ष देशों में भारत को स्थापित करने के मद्देनजर आत्मनिर्भरता और निर्यात के दोहरे उद्देश्यों को पूरा करने के लिए डिजाइन से लेकर उत्पादन तक में सार्वजनिक और निजी क्षेत्र की सक्रिय भागीदारी पर बल दिया। उन्होंने रक्षा क्षेत्र में घरेलू और विदेशी निवेश को आकर्षित करने के लिए प्रस्तावित सुधारों की भी समीक्षा की। बैठक में रक्षा व्यय को मितव्ययी बनाने के साथ-साथ बचत का उपयोग रणनीतिक रक्षा पूंजी अधिग्रहण के रूप में करने पर विचार-विर्मश किया गया। इसके अलावा रक्षा खरीद प्रक्रियाओं, ऑफसेट नीतियों, पुर्जों के स्वदेशीकरण, प्रौद्योगिकी के हस्तांतरण, भारत में विनिर्माण सुविधाओं को स्थापित करने के लिए वैश्विक ओईएम को आकर्षित करने, अंतर्राष्ट्रीय आपूर्ति श्रृंखलाओं में भारतीय उपस्थिति का विस्तार करने आदि से संबंधित मुद्दों पर भी विचार-विमर्श किया गया। बैठक में इस विषय पर भी विशेष रूप से बल दिया गया कि रक्षा विनिर्माण में वैश्विक रूप से अग्रणी बनने हेतु भारत को गुणवत्ता और अत्याधुनिक उपकरणों/प्रणालियों/प्लेटफार्मों के निर्यात पर भी ध्यान केंद्रित करना होगा। प्रधानमंत्री ने भारत की आयात निर्भरता को कम करने और अत्याधुनिक रक्षा उपकरणों के डिजाइन, विकास और विनिर्माण के लिए अपनी घरेलू क्षमताओं के निर्माण हेतु “मेक इन इंडिया” को आगे बढ़ाने के भी निर्देश दिये। उन्होंने वैश्विक रक्षा उत्पाद मूल्य श्रृंखला में उद्योगों की भागीदारी के साथ रक्षा उत्पादों के निर्यात को बढ़ावा देने की पहलों के लिए एक ऐसे वातावरण को बनाने पर जोर दिया जहाँ अनुसंधान और विकास को प्रोत्साहन देने के साथ-साथ नवाचार को पुरस्कृत करते हुए भारतीय आईपी स्वामित्व का निर्माण किया जा सके। बैठक में रक्षा मंत्री, गृह मंत्री, वित्त मंत्री और वित्त राज्य मंत्री के साथ-साथ भारत सरकार के वरिष्ठ अधिकारी भी शामिल हुए।
प्रधानमंत्री ने काबुल धमाके की निंदा की

प्रधानमंत्री श्री नरेंद्र मोदी ने काबुल में हुए आतंकी विस्फोट की कड़े शब्दों में निंदा की । प्रधानमंत्री ने कहा, ‘मैं काबुल में हुए आतंकी विस्फोट की कड़े शब्दों में निंदा करता हूं। इस विस्फोट से प्रभावित परिवारों के प्रति मेरी संवेदना हैं और जो जख्मी हुए उनके जल्दी स्वस्थ्य होने की कामना करता हूं।’ प्रधानमंत्री ने कहा, ‘सभी प्रकार के आतंकवाद के खिलाफ लड़ाई में भारत अफगानिस्ता के साथ है। आतंकवाद का समर्थन करने वाली ताकतों को शिकस्त देने की जरूरत है।’
प्रधानमंत्री ने महात्मा गांधी को उनकी जयंती पर नमन किया

प्रधानमंत्री श्री नरेन्द्र मोदी ने महात्मा गांधी को उनकी जयंती के अवसर पर नमन किया है। प्रधानमंत्री ने कहा “पूज्य बापू को शत् शत् नमन।” प्रधानमंत्री श्री नरेन्द्र मोदी ने कहा, “स्वच्छता का महात्मा गांधी के दिल से बड़ा गहरा नाता था। आइये हम स्वच्छ भारत के लिए अपनी प्रतिबद्धता की पुष्टि करें और अपने प्रिय बापू के सपनों को साकार करें। स्वच्छ भारत हमारी विकास यात्रा को आगे बढ़ाएगा और गरीबों को लाभ पहुंचाएगा।”
प्रधानमंत्री 29 अप्रैल को ग्लोबल पाटीदार बिजनेस समिट का उद्घाटन करेंगे

प्रधानमंत्री श्री नरेन्द्र मोदी 29 अप्रैल, 2022 को दोपहर 12 बजे वीडियो कॉन्फ्रेंसिंग के जरिए सरदारधाम द्वारा आयोजित ग्लोबल पाटीदार बिजनेस समिट (जीपीबीएस) का उद्घाटन करेंगे। सरदारधाम पाटीदार समुदाय के सामाजिक-आर्थिक विकास को गति प्रदान करने के उद्देश्य से ‘मिशन 2026’ के तहत ग्लोबल पाटीदार बिजनेस समिट (जीपीबीएस) का आयोजन कर रहा है। यह शिखर सम्मेलन हर दो साल में आयोजित किया जाता है। पहले दो शिखर सम्मेलन 2018 और 2020 में गांधीनगर में आयोजित किए गए थे और अब वर्तमान शिखर सम्मेलन सूरत में हो रहा है। जीपीबीएस 2022 का मुख्य विषय “आत्मनिर्भर समुदाय से आत्मनिर्भर गुजरात एवं भारत” है। इस शिखर सम्मेलन का उद्देश्य पाटीदार समुदाय के भीतर के छोटे, मध्यम और बड़े उद्यमों को एक साथ लाना, नए उद्यमियों को प्रोत्साहित व समर्थन करना और शिक्षित युवाओं को प्रशिक्षण तथा रोजगार संबंधी सहायता प्रदान करना है। 29 अप्रैल से लेकर 1 मई तक चलने वाले इस तीन दिवसीय शिखर सम्मेलन में सरकारी औद्योगिक नीति, एमएसएमई, स्टार्ट-अप, नवाचार से संबंधित विभिन्न पहलुओं को शामिल किया गया है।
भारतीय विमान पतन प्राधिकरण, हवाई अड्डों की जमीन भारतीय तट-रक्षक/भारतीय नौसेना को पट्टे पर देने का प्रस्ताव

प्रधानमंत्री श्री नरेन्द्र मोदी की अध्यक्षता में हुई कैबिनेट की बैठक में भारतीय विमान पतन प्राधिकरण की जमीन भारतीय तट-रक्षक/भारतीय नौसेना को पट्टे पर देने के प्रस्ताव को मंजूरी दे दी। विवरण इस प्रकार हैः- (I). जुहू हवाई अड्डे पर 6200 वर्ग मीटर जमीन जिसमें भारतीय तटरक्षक को पट्टे पर देना इसमें 4800 वर्गमीटर जमीन 2 हेंगरों के लिए और लिंक टैक्सी ट्रैक के लिए 1400 वर्गमीटर जमीन शामिल है। (ii). विशाखापट्टनम हवाई अड्डे पर 5 एकड़ जमीन भारतीय तटरक्षक को देने का प्रस्ताव। (iii). भारतीय विमान पतन प्राधिकरण की 0.9 एकड़ जमीन तूती कोरीन हवाई अड्डे पर टैक्सी टैक बनाने के लिए भारतीय तटरक्षक को देने का प्रस्ताव। (iv). भारतीय विमान पतन प्राधिकरण की पोरबंदर हवाई अड्डे पर 7326 वर्गमीटर की तिकोनी जमीन भारतीय तटरक्षक को देने का प्रस्ताव। (v). भारतीय विमान पतन प्राधिकरण की पोरबंदर हवाई अड्डे पर तिकोनी 4.62 एकड़ जमीन भारतीय नौसेना को देने का प्रस्ताव। इस कार्यक्रम का मुख्य उद्देश्य भारतीय तटों पर आतंकवादी व अवैध गतिविधियों को रोकना और उस पर कड़ी निगाह रखना है।
प्रधानमंत्री 8 नवंबर को भारत की जी20 की अध्यक्षता के लोगो, थीम और वेबसाइट का अनावरण करेंगे

प्रधानमंत्री 8 नवंबर 2022 को शाम साढ़े चार बजे वीडियो कॉन्फ्रेंसिंग के माध्यम से भारत की जी20 की अध्यक्षता के लोगो, थीम और वेबसाइट का अनावरण करेंगे। प्रधानमंत्री के दृष्टिकोण से निर्देशित, भारत की विदेश नीति वैश्विक मंच पर नेतृत्व की भूमिका निभाने की दृष्टि से उभर रही है। इस दिशा में एक महत्वपूर्ण कदम के रूप में, भारत 1 दिसंबर, 2022 से जी20 की अध्यक्षता ग्रहण करेगा। जी20 की अध्यक्षता भारत को अंतरराष्ट्रीय महत्व के महत्वपूर्ण मुद्दों पर वैश्विक एजेंडे में योगदान करने का एक अनूठा अवसर प्रदान करेगी। हमारी जी20 की अध्यक्षता के ये लोगो, थीम और वेबसाइट भारत के संदेश और दुनिया के प्रति उसकी व्यापक प्राथमिकताओं को प्रतिबिंबित करेंगे। जी20 अंतरराष्ट्रीय आर्थिक सहयोग का एक प्रमुख मंच है, जो वैश्विक सकल घरेलू उत्पाद का लगभग 85 प्रतिशत, वैश्विक व्यापार का 75 प्रतिशत से अधिक और विश्व की लगभग दो-तिहाई आबादी का प्रतिनिधित्व करता है। जी20 की अध्यक्षता के दौरान, भारत देशभर में विभिन्न स्थानों पर 32 विभिन्न क्षेत्रों से संबंधित लगभग 200 बैठकें आयोजित करेगा। अगले साल होने वाला जी20 शिखर सम्मेलन, भारत द्वारा आयोजित किया जाने वाला शीर्ष स्तर के अंतररष्ट्रीय सम्मेलनों में से एक होगा।
नेपाल की यात्रा पर जाने से पहले प्रधानमंत्री का वक्‍तव्‍य

मैं नेपाल सरकार द्वारा काठमांडू में 26 से 27 नवम्‍बर 2014 तक आयोजित किए जा रहे 18 वें सार्क शिखर सम्‍मेलन में भाग लेने के लिए आज नेपाल रवाना हो रहा हूं। हालांकि यह मेरा पहला सार्क शिखर सम्‍मेलन है, लेकिन गत छह माह के दौरान मैंने सार्क देशों के नेताओं के साथ विस्‍तृत बातचीत की है, जिसकी शुरूआत मेरे शपथग्रहण समारोह में इनकी गौरवमयी उपस्थिति से हो गई है। अपने पड़ोसियों के साथ मैत्रीपूर्ण सम्‍बंधों को विकसित करना मेरी सरकार की उच्‍च प्राथमिकता है। 18वां सार्क शिखर सम्‍मेलन ‘शांति और समृद्धि के लिए मजबूत क्षेत्रीय एकीकरण’ के विषय पर आयोजित किया जा रहा है। भारत ने हमेशा से दक्षिणी एशिया क्षेत्र में सामाजिक आर्थिक विकास के लिए सभी स्‍तरों पर हमेशा से घनिष्‍ठ क्षेत्रीय एकीकरण की महत्‍ता पर जोर दिया है। हमने इस सम्‍बंध में द्विपक्षीय, उपक्षेत्रीय और क्षेत्रीय स्‍तर पर कई कदम उठाए हैं इन्‍हें आगे भी हम जारी रखेंगे। मैं आशा व्‍यक्‍त करता हूं कि शिखर सम्‍मेलन से ठोस परिणाम सामने आएंगे जिसमें विशेष तौर पर संपर्क बढ़ाने के लिए विभिन्‍न कदमों पर लम्‍बे समय से चल रहा विचार-विमर्श शामिल है। मैं सार्क शिखर सम्‍मेलन के दौरान अन्‍य दक्षिण एशियाई देशों के प्रमुखों से द्विपक्षीय बातचीत की आशा व्‍यक्‍त करता हूं। गत चार माह के दौरान यह मेरी दूसरी नेपाल यात्रा है जो नेपाल के साथ हमारे अनूठे और विशेष सम्‍बंधों की महत्‍ता को दर्शाती है। अगस्‍त 2014 की मेरी नेपाल यात्रा के दौरान लिए गए निर्णयों को लागू करने में महत्‍वपूर्ण प्रगति हुई है। मैं नेपाल के प्रधानमंत्री श्री सुशील कोइराला और अन्‍य नेताओं के साथ अपने सम्‍बंधों में हुई प्रगति की समीक्षा करने की प्रतीक्षा कर रहा हूं। हमें यह भी आशा है कि संपर्क और सहयोग के विकास में कुछ महत्‍वपूर्ण समझौतों को अंतिम रूप दिया जा सकेगा।
प्रधानमंत्री ने 24 अक्टूबर 2021 को होने वाले मन की बात कार्यक्रम हेतु नागरिकों को अपने विचार साझा करने के लिए आमंत्रित किया

प्रधानमंत्री श्री नरेन्द्र मोदी ने रविवार, 24 अक्टूबर 2021 को होने वाले मन की बात के 82वें एपिसोड के लिए नागरिकों से अपने विचार साझा करने का आह्वान किया है। मन की बात के लिए विचारों को नमो ऐप, माईगॉव पर साझा किया जा सकता है या 1800-11-7800 पर संदेश रिकॉर्ड किया जा सकता है। प्रधानमंत्री ने एक ट्वीट में कहा; "इस महीने, #मन की बात कार्यक्रम 24 तारीख को होगा। मैं आप सभी को इस महीने के एपिसोड हेतु अपने विचार साझा करने के लिए आमंत्रित करता हूं। नमो ऐप, @mygovindia पर लिखें या अपना संदेश रिकॉर्ड करने के लिए 1800-11-7800 डायल करें। https://t.co/QjCz2bvaKg"
प्रधानमंत्री ने ओरैया, उत्‍तर प्रदेश में सड़क दुर्घटना में मारे गए लोगों के परिवारजनों को अनुग्रह राशि देने की घोषणा की

प्रधानमंत्री श्री नरेन्‍द्र मोदी ने ओरैया, उत्‍तर प्रदेश में सड़क दुर्घटना में मारे गए लोगों के परिवारजनों में से प्रत्‍येक के लिए प्रधानमंत्री राष्‍ट्रीय राहत कोष से 2-2 लाख रुपये की अनुग्रह राशि मंजूर की है। प्रधानमंत्री ने सड़क दुर्घटना में घायल लोगों को 50,000-50,000 रुपये देने की मंजूरी दी है।
मंत्रिमंडल ने अपतटीय पवन ऊर्जा पर विशेष ध्‍यान के साथ नवीकरणीय ऊर्जा के क्षेत्र में भारत और डेनमार्क के बीच सहयोग समझौते को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने अपतटीय पवन ऊर्जा पर विशेष ध्‍यान के साथ नवीकरणीय ऊर्जा के क्षेत्र में भारत के नवीन और नवीकरणीय ऊर्जा मंत्रालय तथा डेनमार्क के ऊर्जा, उपयोग व जलवायु मंत्रालय के बीच रणनीतिक सहयोग समझौते को मंजूरी दी। मंत्रिमंडल ने भारत में ‘भारत-डेनमार्क सेंटर ऑफ एक्‍सिलेंस फॉर रिन्‍यूअबल एनर्जी’ की स्‍थापना के आशय-पत्र को भी मंजूरी प्रदान की। इस समझौते पर मार्च 2019 में नई दिल्‍ली में हस्‍ताक्षर किये गये थे। सहयोग समझौते का उद्देश्‍य अपतटीय पवन ऊर्जा पर विशेष ध्‍यान देते हुए नवीकरणीय ऊर्जा के क्षेत्र में दोनों देशों के बीच सहयोग को बढ़ावा देना है। सहयोग के क्षेत्रों में अपतटीय पवन परियोजनाओं के प्रबंधन के लिए तकनीकी क्षमता विकसित करना, उच्‍च कार्यकुशलता के साथ पवन ऊर्जा उद्योग (तटीय व अपतटीय दोनों) को विकसित करने के उपाय, पवन टर्बाइन, कलपुर्जे और प्रमाणीकरण की उच्‍च गुणवत्‍ता सुनिश्चित करने के उपाय तथा अपतटीय पवन के बारे में भविष्‍यवाणी करना व समयसारणी बनाना आदि शामिल हैं। भारत-डेनमार्क सेंटर ऑफ एक्‍सिलेंस नवीकरणीय ऊर्जा संसाधनों के मूल्‍यांकन का काम करेगा। अपतटीय और तटवर्ती पवन पर विशेष ध्‍यान दिया जायेगा। इसके अतिरिक्‍त यह केन्‍द्र पवन, सौर, जल-विद्युत और भंडारण तकनीक को आपस में जोड़ने, नवीकरणीय ऊर्जा को उच्‍च स्‍तर के पवन ऊर्जा से एकीकृत करने, जांच और अनुसंधान तथा कौशल विकास/क्षमता निर्माण करने पर भी विशेष ध्‍यान देगा। दस्‍तावेज़ों पर हस्‍ताक्षर से दोनों देशों के बीच द्विपक्षीय सहयोग को मजबूती प्रदान करने में सहायता मिलेगी।
प्रधानमंत्री ने नेत्रहीनों के लिए टी-20 विश्व कप जीतने पर भारतीय टीम को बधाई दी

प्रधानमंत्री श्री नरेन्द्र मोदी ने नेत्रहीनों के लिए टी-20 विश्व कप जीतने पर भारतीय टीम को बधाई दी है। डिफरेंटली एबल्ड क्रिकेट काउंसिल ऑफ इंडिया के एक ट्वीट को साझा करते हुए प्रधानमंत्री ने ट्वीट किया; “भारत को अपने एथलीटों पर गर्व है। खुशी है कि हमने नेत्रहीनों के लिए टी-20 वर्ल्ड कप जीत लिया है। हमारी टीम को बधाई और भविष्य के उनके प्रयासों के लिए शुभकामनाएं।”
2017 बैच के आईपीएस प्रोबेशनरों ने प्रधानमंत्री से मुलाकात की

भारतीय पुलिस सेवा के 2017 बैच के लगभग 100 प्रोबेशनरों ने आज नई दिल्ली में प्रधानमंत्री श्री नरेन्द्र मोदी से भेंट की। प्रधानमंत्री ने प्रोबेशनरों से बातचीत में समर्पण से काम करने, विशिष्टता के साथ कार्य प्रदर्शन करने और दी गई भूमिकाओँ और दायित्वों के महत्व पर बल दिया। प्रधानमंत्री ने प्रोबेशनरों को कर्तव्य का पालन करते हुए अपनी जान न्योछावर करने वाले 33 हजार से अधिक पुलिसकर्मियों के बलिदान की याद दिलाई। प्रधानमंत्री के साथ सुशासन, अनुशासन तथा आचार-व्यवहार, महिला सशक्तिकरण और फोरेंसिक विज्ञान जैसे विषयों पर चर्चा की गई।
प्रधानमंत्री का भूटान प्रस्‍थान से पहले दिया वक्‍तव्‍य

मैं भूटान सरकार और महामहिम भूटान नरेश के आमंत्रण पर 15 से 16 जून, 2014 को भूटान की यात्रा करूंगा। साझे हितों और साझी समृद्धि से बंधे भारत और भूटान ने अनूठे और विशेष संबंधों का निर्वाह किया है जोकि भूगोल, इतिहास और संस्‍कृति में बंधकर बने हैं। इसीलिए प्रधानमंत्री के रूप में मेरी पहली विदेश यात्रा के गंतव्‍य के तौर पर भूटान का होना एक स्‍वाभाविक चयन है। भूटान के साथ संबंध मेरी सरकार की प्रमुख विदेश नीति प्राथमिकताओं में होगा। मेरी यात्रा के दौरान मैं महामहिम नरेश, महामहिम चौथे नरेश और भूटान के प्रधानमंत्री के साथ हमारे द्विपक्षीय संबंधों के सभी पहलुओं पर विस्‍तृत चर्चा करूंगा। भूटान कीलोकतांत्रिक संवैधानिक राजशाही में शांतिपूर्ण और सहजता से संक्रमणएक सफल कहानी है। इसमें चुनाव का क्रमवार संचालन इसके बुद्धिमान राजाओं की दूरदर्शिता के अनुरूप लोकतंत्र को समेकित करने का एक प्रयोग है। अपनी यात्रा के दौरान मुझे भूटान की संसद के संयुक्‍त सत्र को संबोधित करने का सम्‍मान प्राप्‍त होगा। भारत सरकार को भूटान के सामाजिक आर्थिक विकास में नेतृत्‍वकारी साझेदार की सुविधा प्राप्‍त है। हमें भूटान की उल्‍लेखनीय आर्थिक वृद्धि और इसकी प्रगति और समृद्धि पर खुशी है। हम भूटान को उसके विकास प्रयासों में अपना सतत समर्थन जारी रखने के प्रति प्रतिबद्ध हैं। मैं भूटान के नेतृत्‍व के साथ मिलकर अपने विकास सहयोग कार्यक्रम की समीक्षा करूंगा इसे भूटान की जनता की आकांक्षाओं के अनुरूप और अधिक प्रभावी और जवाबदेह बनाने के लिए। मैं इस यात्रा के दौरान हमारी एक सहायता परियोजना अर्थात भूटान के उच्‍चतम न्‍यायालय का निर्माणकेभी उद्घाटन करूंगा। भूटान के साथ हमारा जल विद्युत सहयोग सफलता का एक शास्‍त्रीय उदाहरण है और यह पूरे क्षेत्र के लिए एक मॉडल है। इस यात्रा के दौरान हम 600 मेगावाट की खोलोंगचू जल विद्युत परियोजना का शिलान्‍यास भी करेंगे। हमारे द्विपक्षीय संबंधों में जनता से जनता का संपर्क एक महत्‍वपूर्ण पहलू है। मैं भूटान के नेतृत्‍व से इस पर चर्चा करूंगा कि हमारे देशों के बीच इन संपर्कों को आगे कैसे मजबूत किया जाए विशेषकर युवाओं के बीच। इस संदर्भ में शिक्षा संपर्कों की भूमिका अत्‍यंत महत्‍वपूर्ण होगी। मैं मेरी पहली भूटान यात्रा को काफी आशा से देश रहा हूं और यह भारत और भूटान के विशेष संबंधों का पोषण करेगी और उन्‍हें आगे मजबूत करेगी।
प्रधानमंत्री ने राष्ट्रीय खेल दिवस पर खेल प्रेमियों को बधाई दी

प्रधानमंत्री श्री नरेंद्र मोदी ने खेल प्रेमियों को राष्ट्रीय खेल दिवस के अवसर पर बधाई दी है। प्रधानमंत्री ने कहा, “सभी खेल प्रेमियों को राष्ट्रीय खेल दिवस के अवसर पर बधाई। हॉकी के महान खिलाड़ी मेजर ध्यान चंद जी को उनकी जयंती पर मेरी श्रद्धांजलि। मैं लोगों से आह्वाहन करता हूं कि वे खेलों को और स्वस्थ बनाये रखने वाले क्रिया-कलापों को प्राथमिकता दें जो कि एक स्वस्थ भारत बनाने की दिशा में योगदान देंगे। मैं उन सभी का अभिनंदन करता हूं जिन्होंने विभिन्न खेल आयोजनों में भारत का प्रतिनिधित्व किया है। उनके कठोर परिश्रम और संकल्प से कई महत्वपूर्ण उपलब्धियां प्राप्त हुई हैं। यह वर्ष खेल जगत के लिये काफी सफल रहा है क्योंकि भारतीय खिलाड़ियों ने एशियन गेम्स 2018 और राष्ट्रमण्डल खेलों सहित विभिन्न प्रतियोगताओं में बेहतर प्रदर्शन किया है।”
गांधीनगर में सीईओ सम्मेलन में प्रधानमंत्री का वक्तव्य

प्रधानमंत्री श्री नरेन्द्र मोदी ने आज गांधीनगर में मुख्य कार्यकारी अधिकारी (सीईओ) सम्मेलन में दोहराया कि भारत विकास के एक नये युग को देख रहा है और केन्द्र सरकार ने भारत को मजबूत, समावेशी और प्रगतिशील बनाने के लिए लक्षित नीतियों को पूरी गति प्रदान कर दी है। प्रधानमंत्री ने जोर देकर कहा कि आतंकवाद पूरी मानवता के लिए खतरा है और अब समय आ गया है कि सभी मानवता वाली ताकतें एकजुट होकर आतंकवाद की समस्या से निपटने के लिए संकल्प लें। उन्होंने आतंकवाद के प्रति पूर्ण असहिष्णुता की आवश्यकता पर जोर देते हुए कहा कि इसके लिए राजनीतिक इच्छा शक्ति की आवश्यकता है। प्रधानमंत्री ने कहा कि हम असीम आकांक्षाओं के साथ भारत में रह रहे हैं और हमें एक ऐसा उपयुक्त माहौल बनाने की आवश्यकता है जो इन आकांक्षाओं को वास्तविकता में बदलने में सक्षम हो। प्रधानमंत्री ने अपने भाषण का समापन मशहूर कवि रॉबर्ट फ्रास्ट को उद्धत करते हुए किया। “जंगल, प्यारे, अंधकार युक्त और गहरे हैं, (“The woods are lovely, dark, and deep,) लेकिन मुझे अपने वायदों को पूरा करना है, (But I have promises to keep,) और सोने से पहले मीलों की यात्रा पूरी करनी है, (And miles to go before I sleep,) और सोने से पहले मीलों की यात्रा पूरी करनी है, (And miles to go before I sleep.”) श्री मोदी ने सात सीईओ और अमरीका-भारत व्यापारिक परिषद् के एक प्रतिनिधिमंडल से भी मुलाकात की।
प्रधानमंत्री ने ‘परीक्षा पे चर्चा’ के प्रति लोगों के उत्साह की सराहना की

प्रधानमंत्री श्री नरेन्‍द्र मोदी ने उन लाखों लोगों के उत्‍साह की सराहना की है, जिन्‍होंने इस वर्ष के ‘परीक्षा पे चर्चा’ कार्यक्रम के प्रति अपनी मूल्‍यवान विचार साझा किये हैं। उन्होंने ‘परीक्षा पे चर्चा’ में योगदान देने वाले छात्रों, अभिभावकों और शिक्षकों को भी धन्यवाद दिया। एक ट्वीट में प्रधानमंत्री ने कहा; "इस साल के परीक्षा पे चर्चा के प्रति उत्साह अभूतपूर्व रहा है। लाखों लोगों ने अपनी मूल्यवान विचार और अनुभव साझा किए हैं। मैं उन सभी छात्रों, अभिभावकों और शिक्षकों को धन्यवाद देता हूं, जिन्होंने योगदान दिया है। 1 अप्रैल के कार्यक्रम की प्रतीक्षा है।"
प्रधानमंत्री इंटरनेशनल फ्लीट रिव्यू-2016 में शामिल हुए

प्रधानमंत्री श्री नरेन्‍द्र मोदी ने आज विशाखापट्टनम में इंटरनेशनल फ्लीट रिव्‍यू-2016 का अवलोकन किया। राष्‍ट्रपति की उपस्थिति में फ्लीट रिव्‍यू और फ्लाई पास्‍ट में दुनिया भर की नौसेनाओं को एक साथ लाने के अलावा भारतीय नौसेना के कौशल का भी प्रदर्शन किया गया। प्रधानमंत्री ने समुद्रीय प्रदर्शनी का भी दौरा किया जिसमें भारतीय नौसेना की स्‍वदेशी तकनीकी क्षमताओं का प्रदर्शन किया गया है। उन्‍होंने प्रदर्शनी स्‍थल पर ही कला और शिल्‍प प्रदर्शनी का भी भ्रमण किया जहां पर पूरे देश के कारीगरों ने अपने उत्‍पादों को प्रदर्शित किया है। प्रधानमंत्री ने भारतीय नौसेना सिंफनी ऑर्केस्‍ट्रा द्वारा प्रस्‍तुत राष्‍ट्रपति बैंड संगीत कार्यक्रम में भी शिरकत की। प्रधानमंत्री का कल विशाखापट्टनम में अंतर्राष्‍टीय फ्लीट रिव्‍यू के एक कार्यक्रम के रूप में परिचालन प्रदर्शन का अवलोकन करने और उसमें भाषण देने का भी कार्यक्रम है।
प्रधानमंत्री ने जापान के नए प्रधानमंत्री महामहिम किशिदा फुमियो को बधाई दी

प्रधानमंत्री श्री नरेन्द्र मोदी ने महामहिम किशिदा फुमियो को जापान के नए प्रधानमंत्री के रूप में उनकी नियुक्ति पर बधाई दी है। अपने एक ट्वीट में, प्रधानमंत्री ने कहा: “जापान के नए प्रधानमंत्री महामहिम किशिदा फुमियो को बधाई और शुभकामनाएं। मैं भारत और जापान विशेष रणनीतिक एवं वैश्विक साझेदारी को और अधिक मजबूत करने तथा हमारे क्षेत्र में और उससे परे शांति व समृद्धि को आगे बढ़ाने के लिए उनके साथ मिलकर काम करने के लिए उत्सुक हूं।”
प्रधानमंत्री कल असम के दौरे पर

प्रधानमंत्री श्री नरेंद्र मोदी कल असम के दौरे पर जाएंगे। प्रधानमंत्री तिनसुखिया जिले में ब्रह्मपुत्र नदी पर बने धोला-सदिया पुल का उद्घाटन करेंगे। प्रधानमंत्री दो महत्‍वपूर्ण विकास परियोजनाओं – एम्‍स गुवाहाटी और भारतीय कृषि अनुसंधान संस्‍थान की भी आधारशिला रखेंगे। शाम को प्रधानमंत्री खानापाडा में एक सार्वजनिक सभा को भी सम्‍बोधित करेंगे। प्रधानमंत्री ने अपने ट्वीट के जरिए असम में अपनी कार्यक्रम की जानकारी दी है, जिसमें उन्‍होंने कहा कि वे असम के लोगों के साथ वार्ता करने की अत्‍सुकता से प्रतीक्षा कर रहे हैं। प्रधानमंत्री ने ट्वीट कर बताया ‘‘मैं विभिन्‍न कार्यक्रमों में भाग लेने के लिए कल असम में रहूंगा। मैं एम्‍स और भारतीय कृषि अनुसंधान संस्‍थान की दो महत्‍वपूर्ण परियोजनाओं की आधारशिला रखूंगा। दोनों ही परियोजनाओं से असम और पूर्वोत्‍तर का तेजी से विकास होगा। ढोला-सदिया पुल का कल उद्घाटन होगा। यह हमारे देश में सबसे महत्‍वपूर्ण संरचना परियोजनाओं में से एक है। शाम को मैं खानापाडा में एक जनसभा को सम्‍बोधित करूंगा। आप अपने मोबाइल में http://nm4.in/dnldapp से इसे देख सकते हैं।
प्रधानमंत्री ने स्‍वच्‍छता श्रमदान किया, शहंशाहपुर वाराणसी में पशुधन आरोगय मेले में उपस्थित जनसमूह को सम्‍बोधित किया

प्रधानमंत्री श्री नरेन्‍द्र मोदी ने वाराणसी में शहंशाहपुर गांव में दोहरे गड्ढे वाले शौचालय में निर्माण के लिए श्रमदान किया। उन्‍होने गांव को खुले में शौच से मुक्‍त करने वाले लोगों के साथ बातचीत की। उन्‍होंने शौचालय को ‘इज्‍जत घर’ नाम दिये जाने की उनकी पहल की सराहना की। प्रधानमंत्री ने इस गांव में आयोजित पशुधन आरोग्‍य मेले का दौरा किया। उन्‍हें इस परिसर में संचालित विभिन्‍न स्‍वास्‍थ्‍य और चिकित्‍सा सुविधाओं की जानकारी दी गई, इनमें पशु शल्‍य चिकित्‍सा, अल्‍ट्रा सोनोग्राफी आदि शामिल हैं। इस अवसर पर एकत्रित विशाल जनसमूह को सम्‍बोधित करते हुए प्रधानमंत्री ने पशुधन मेले के सफल आयोजन के लिए उत्‍तर प्रदेश के मुख्‍यमंत्री योगी आदित्‍य नाथ और राज्‍य सरकार को धन्‍यवाद दिया। उन्‍होंने कहा कि यह एक नया प्रयास है, जिससे राज्‍य में पशुपालन क्षेत्र को लाभ प्राप्‍त होगा। उन्‍होने कहा कि दूध उत्‍पादन में वृद्धि के फलस्‍वरूप लोगों को आर्थिक लाभ पहुंचेगा। उन्‍होंने कहा कि देश के अन्‍य भागों की भांति डेयरी क्षेत्र को सहकारी संघ के रूप में गठित करने से लाभ होगा। लोगों की बेहतरी को सरकार की प्रा‍थमिकता बताते हुए प्रधानमंत्री ने वर्ष 2022 तक किसानों की आमदनी को दोगुना करने के संकल्‍प को दोहराया। उन्‍होंने उल्‍लेख किया कि मृदा स्‍वास्‍थ्‍य कार्ड से किसानों को काफी लाभ हो रहा है। उन्‍होंने कहा कि हमसे प्रत्‍येक व्‍यक्ति को हमारे स्‍वतंत्रता सैनानियों के सपनों को पूरा करने के लिए 2022 तक सकारात्‍मक योगदान देने का संकल्‍प देना चाहिए। प्रधानमंत्री ने कहा कि ‘स्‍वच्‍छता हमारी जिम्‍मेदारी है’ इस भावना को हम सभी को स्‍वयं में विकसित करने की आवश्‍यकता है। उन्‍होंने कहा कि इससे स्‍वच्‍छता और गरीबों के स्‍वास्‍थ्‍य की रक्षा करने की दिशा में काफी मदद मिलेगी। उन्‍होंने कहा कि उनके लिए स्‍वच्‍छता एक प्रार्थना की भांति है और गरीबों की सेवा करने का माध्‍यम भी।
एप्‍पल के मुख्‍य कार्यकारी अधिकारी टिम कुक ने प्रधानमंत्री से मुलाकात की

एप्‍पल इंक. के मुख्‍य कार्यकारी अधिकारी टिम कुक ने आज प्रधानमंत्री श्री नरेन्‍द्र मोदी से मुलाकात की। प्रधानमंत्री को हाल के चुनाव के परिणामों पर बधाई देते हुए श्री कुक ने भारत की अपनी यात्रा के बारे में बात की और कहा कि उनका देश भर में बहुत गर्मजोशी के साथ स्‍वागत किया गया। उन्‍होंने देश के विभिन्‍न हिस्‍सों में अपनी यात्रा के बारे में एवं युवाओं, व्‍यवसायियों एवं फिल्‍मी अभिनेताओं समेत विभिन्‍न लोगों के साथ अपनी मुलाकातों के बारे में बातचीत की। विशेष रूप से उन्‍होंने मुंबई में सिद्धविनायक मंदिर में अपनी यात्रा एवं एक क्रिकेट मैच देखने के अनुभव का जिक्र किया। प्रधानमंत्री ने श्री कुक की सराहना करते हुए कहा कि भारत में ‘देखना ही विश्‍वास करना है’, साथ ही, उन्‍होंने यह भी कहा कि ये अनुभव निश्चित रूप से श्री कुक के व्‍यवसायिक निर्णयों को प्रोत्‍साहित करेंगे। श्री कुक ने भारत के लिए एप्‍पल इंक. की भविष्‍य की योजनाओं को साझा किया। उन्‍होंने भारत में विनिर्माण एवं खुदरा व्‍यवसाय की संभावनाओं के बारे में बातचीत की। उन्‍होंने भारत की युवा प्रतिभा की सराहना की और कहा कि युवाओं के पास उल्‍लेखनीय कौशल है, जिनका एप्‍पल दोहन करना चाहेगी। उन्‍होंने देश में वर्तमान में उपस्थित ‘ऐप-डेवलपमेंट’ की बेशुमार संभावना का जिक्र किया। उन्‍होंने मैप डेवलपमेंट सेंटर के बारे में भी विस्‍तार से बताया, जिसकी एप्‍पल इं. इैदराबाद में स्‍थापना कर रही है। उन्‍होंने ‘व्‍यवसाय करने की सरलता’ में प्रधानमंत्री की पहलों की सराहना की। श्री कुक ने नवीकरणीय ऊर्जा के लिए भी प्रधानमंत्री की पहलों की सराहना की। उन्‍होंने कहा कि एप्‍पल 93 प्रतिशत नवीकरणीय ऊर्जा पर संचालन करती है। उन्‍होंने एप्‍पल की समस्‍त आपूर्ति श्रृंखला को नवीरकणीय ऊर्जा पर संचालित करने की योजनाओं की चर्चा की। श्री कुक के साथ आए प्रतिनिधिमंडल के सदस्‍यों ने भी ग्रामीण राजस्‍थान में अपने अनुभवों के बारे में बातचीत की, जहां कई गांवों का अभी हाल में विद्युतीकरण हुआ है और महिलाओं को सौर ऊर्जा उपकरणों को एसेंबल करने तथा संचालित करने के लिए कौशल प्रदान किया जा रहा है। श्री कुक एवं प्रधानमंत्री दोनों ने ही उद्यमशीलता की कुछ अनूठी कहानियों को साझा किया, जिसका अनुभव उन्‍हें ऐप विकास एवं नवीकरणीय ऊर्जा के क्षेत्र में प्राप्‍त हुआ था। प्रधानमंत्री ने अपनी डिजिटल इंडिया पहल की व्‍याख्‍या की एवं ई-शिक्षा, स्‍वास्‍थ्‍य एवं किसानों की आय बढ़ाने जैसे डिजिटल इंडिया के तीन प्रमुख लक्ष्‍यों की पहचान की। उन्‍होंने इन लक्ष्‍यों का और आगे बढ़ाने में एप्‍पल से सहायता की इच्‍छा व्‍यक्‍त की। बातचीत के दौरान साइबर-सुरक्षा एवं डाटा कूटलेखन जैसे मुद्दे भी सामने आए। प्रधानमंत्री ने श्री कुक को साइबर अपराध की चुनौतियों से निपटने में वैश्विक समुदाय की सहायता करने के लिए भी प्रोत्‍साहित किया। श्री टिम कुक ने ‘नरेन्‍द्र मोदी मोबाइल ऐप’ का एक नवीनतम संस्‍करण भी लांच किया।